b'\n_START_ARTICLE_\nUushegelil\xc3\xa4isyys\n_START_PARAGRAPH_\nUushegelil\xc3\xa4isyys on nimitys G. W. F. Hegelin innoittamalle filosofiselle ajattelulle, joka her\xc3\xa4si uudelleen henkiin Euroopassa ja Yhdysvalloissa 1800-luvun loppupuolella ja 1900-luvun alussa. Uushegelil\xc3\xa4isyys vaikutti merkitt\xc3\xa4vimmin brittil\xc3\xa4isen\xc3\xa4 idealismina.\n_START_SECTION_\nHegelil\xc3\xa4isyys Hegelin j\xc3\xa4lkeen\n_START_PARAGRAPH_\nVaikka Hegel kuoli vuonna 1831, h\xc3\xa4nen filosofiansa j\xc3\xa4i el\xc3\xa4m\xc3\xa4\xc3\xa4n hegelil\xc3\xa4isyyten\xc3\xa4. Poliittisen ajattelun suhteen hegelil\xc3\xa4iset jakaantuivat jo ennen Hegelin kuolemaa vanha- ja nuorhegelil\xc3\xa4isiin. Marxismi syntyi j\xc3\xa4lkimm\xc3\xa4isest\xc3\xa4 ryhm\xc3\xa4st\xc3\xa4._NEWLINE_My\xc3\xb6hemp\xc3\xa4\xc3\xa4 hegelil\xc3\xa4isyytt\xc3\xa4 eli ns. uushegelil\xc3\xa4isyytt\xc3\xa4 kuvaavat mm. dialektisen menetelm\xc3\xa4n k\xc3\xa4ytt\xc3\xb6, hegelil\xc3\xa4inen absoluuttinen idealismi (erityisesti kulttuurin ja historian metafyysinen tulkinta), abstraktin totalitaarisen valtion puolustaminen sek\xc3\xa4 hengentieteiden (Geisteswissenschaften) painottaminen luonnontieteiden ohella. Sit\xc3\xa4 esiintyi erityisesti Englannissa, Yhdysvalloissa, Ranskassa, Hollannissa, Italiassa, Ven\xc3\xa4j\xc3\xa4ll\xc3\xa4 ja Pohjoismaissa.\n_START_SECTION_\nUushegelil\xc3\xa4isyys Yhdysvalloissa\n_START_PARAGRAPH_\nBrittil\xc3\xa4isen idealismin vaikutus ulottui my\xc3\xb6s Yhdysvaltoihin. Hegelil\xc3\xa4inen ajattelu oli voimissaan erityisesti St. Louisissa Missourissa, jossa vaikutti mm. William Torrey Harris._NEWLINE_1900-luvun lopussa politiikan tutkija Francis Fukuyama popularisoi Hegelin ajatuksia suurta huomiota her\xc3\xa4tt\xc3\xa4neess\xc3\xa4 teoksessaan Historian loppu ja viimeinen ihminen.\n_START_SECTION_\nUushegelil\xc3\xa4isyys Saksassa\n_START_PARAGRAPH_\nSaksassa uushegelil\xc3\xa4isyys (neohegelianismus) vaikutti 1900-luvun alussa, osittain saaden alkunsa uuskantilaisesta liikkest\xc3\xa4. Richard Kroner kirjoitti saksalaisen idealismin historian hegelil\xc3\xa4isest\xc3\xa4 n\xc3\xa4k\xc3\xb6kulmasta. Se oli yksi uushegelil\xc3\xa4isen liikkeen johtavia teoksia.'